

RĪGAS DOMES PIEMINEKĻU PADOME

Rātslaukums 1, Rīgā, LV-1539, tālrunis 7105800, 7105542, fakss 7012872

**SĒDES PROTOKOLS**

2025. gada 10. janvārī Rīgā Nr. 23

*Sēde tiek atklāta plkst. 12:05*

*Microsoft TEAMS vidē*

|  |  |
| --- | --- |
| Sēdi vada: | Pieminekļu padomes priekšsēdētājs Aigars Kušķis |
| Sēdi protokolē: | sekretāre Ilona Šmite |

Sēdē piedalās Padomes locekļi:

|  |
| --- |
| Jānis Krastiņš, Ivars Drulle, Klāvs Sedlenieks, Agrita Maderniece, Guntis Zemītis, Andrejs Broks, Rita Eva Našeniece, Ivo Graudums, Miroslavs Mitrofanovs |

Sēdē nepiedalās Padomes locekļi:

|  |
| --- |
| Inese Baranovska, Valdis Gavars, Mārtiņš Mintaurs, Māris Mičerevskis, Viesturs Zeps, Aija Ziemeļniece, Dainis Turlais, Konstantīns Čekušins |

Sēdē uzaicināti:

Juris Zeibārts;

Juris Poga – arhitekts;

Pauls Jaunzems – tēlnieks;

Daina Pērkone – RPA “Rīgas pieminekļu aģentūra” direktora p.i.;

Līva Rostoka –Ārtelpas un mobilitātes departamenta Satiksmes infrastruktūras pārvaldes Teritoriju labiekārtošanas projektu attīstības nodaļas projektu vadītāja;

Liene Dreimane

DARBA KĀRTĪBA

1. Par piemiņas akmens risinājuma priekšlikumu vēsturiskā notikuma vietā "Latvijas Atbrīvošanas kara kaujas piemiņas vieta pie bij. Vīķu kroga".

*17.12.2024. Nr. RPA-24-107-dv*

1. Dažādi.
   1. Par piemiņas zīmi Bertai Pīpiņai;
   2. Par Grīziņkalna tirgus laukuma labiekārtojumu.
2. **Par piemiņas akmens risinājuma priekšlikumu vēsturiskā notikuma vietā “Latvijas Atbrīvošanas kara kaujas piemiņas vieta pie bij. Vīķu kroga”**

**A. Kušķis** atgādina, ka jautājums par piemiņas vietas izveidi ir skatīts jau 2 reizes: 03.03.2023. un 24.05.2024. Priekšlikums par piemiņas akmeni ar uzrakstu ir ticis atbalstīts arī Nacionālajā kultūras mantojuma pārvaldē (08.04.2024. Nr. 05-01/1063). Esošajai piemiņas vietai ir valsts kultūras pieminekļa statuss, savukārt teritorija ir dabas lieguma zonā, kur darbības ir visai ierobežotas. Šobrīd tur izveidotas akmens kāpnes uz centrālo paaugstinājumu, atmežots brīvs laukums, kā arī izvietota piemiņas zīme un informatīvā plāksne.

Piemiņas vietas tēlnieciskais risinājums ir mainīts. Jaunais priekšlikums ir astoņskaldņu granīta postaments ar lakonisku pieminekļa uzrakstu, bet augšējā daļā attēlota 8. Daugavpils kājnieku pulka zīme.

**R. E. Našeniece** Šis ģenerāļa J. Zeibārta iniciētais priekšlikums tiek īstenots par pašvaldības līdzekļiem. To plānots atklāt šā gada pavasarī.

**J. Zeibārts** Pagājušajā gadā, ar vairākām talkām, sabiedrības un bruņoto spēku iesaisti vieta tika sakopta. SIA “Rīgas meži” izveda būvgružus, vieta ir sagatavota piemiņas akmens uzstādīšanai. 3.novembrī notika piemiņas pasākums ar lāpu gājienu no Bumbu kalna līdz šai piemiņas vietai un tas varētu kļūt par ikgadēju pasākumu. Šī vieta vairs nebūs piemirsta, bet gan nonāks sabiedrības apritē kopā ar pārējām Latvijas Atbrīvošanas Pārdaugavas cīņu vietām - Sudrabkalniņu un Bumbu kalnu.

Septembra vidū tika uzrunāts tēlnieks P. Jaunzems piemiņas vietas galvenā objekta tēla izveidei. Ir veikta objekta maketēšana dabā izmēru precizēšanai.

**J. Poga** Pilsētas attīstības dokumentos šī vieta ir jau iezīmēta ar valsts aizsargājamā kultūras pieminekļa statusu. Tur saduras Mārupes un Rīgas teritorijas, zemes gabali ir gan SIA “Rīgas meži” apsaimniekošanā, gan arī bezsubjekta zemes gabals, kas ir rezerves zemju fondā, līdz ar to no zemes lietošanas viedokļa ir grūtības. Svarīgi tas, ka tur ir dabas aizsardzības zona un faktiski neko nedrīkst teritorijā darīt. Sagatavota topogrāfija, saglabājušies 4-5 bērzi, saskaņā ar dendrologu slēdzienu, jaunus bērzu stādījumus nav lietderīgi veikt, jo tie tur neieaugas un nav ilgtspējīgi. 30-to gadu beigās ir izveidotas kāpnes, pamats piemiņas zīmei, kā arī mūsdienās - 2 informācijas stendi.

**D. Pērkone** informē, ka Rīgas valstspilsētas pašvaldības Īpašuma departaments šobrīd veic nepieciešamās darbības, lai piemiņas vietai izdalītu atsevišķu zemes gabalu un tā kopā ar piemiņas zīmi pāries RPA “Pieminekļu aģentūra” valdījumā.

**P. Jaunzems** Tēlnieciskais risinājums veidots, respektējot vēsturisko situāciju, to kas paveikts 1938.gadā, un respektējot 8.Daugavpils kājnieku pulka emblēmu – Ausekļa zīmi ar iniciāļiem. Šī emblēma ir ietverta tēlnieciskajā kompozīcijā. Ņemot vērā to, ka 30-tajos gados izveidotie pamati ir astoņstūra veidā, tādejādi iezīmējot pulka nosaukumu, risinājums plānots astoņstūra kolonnas veidā ar uzrakstu vidū. Objekta kopējais augstums paredzēts 3,20m., kolonnas diametrs ir 1,10m., Ausekļa zīmes izmēri 1,20x1,20m., platums 0,70m. Akmens ir gaiši pelēks granīts, burti tiks iestrādāti ar smilšu strūklu tehnoloģiju un iekrāsoti. Akmens materiāls patreiz tiek sagatavots Spānijā un ar kuģi tiks sūtīts uz Latviju.

**A. Broks** Ausekļa līniju risinājumā ir paralelitāte tā slīpajām līnijām, kas raksturo zīmes būtību. Stūri nošķelti, iespējams, tāpēc, ka no granīta tos nevar izveidot smailus. Tai pat laikā iešķēlumi vairs nelīdzinās Ausekļa kompozicionālajam risinājumam, bet veido jau citādāku zīmi. Slīpo līniju paralelitāte un turpinājums no viena zara uz otru ir tas, kas būtu jāievēro. Pasūtītājam varbūt ir arī svarīgi, ka kontūra tiek ņemta vērā, kas simbolā ir saskanīga no krāsojuma viedokļa ar vidus kompozīciju un burtiem. Tas padarītu šo zīmi vērtīgāku, atbilstošāku izejas materiālam. Teksts uz postamenta varētu tikt veidots tādā pat izpildījumā kā simboli Ausekļa zīmē, tas padarītu visu kompozīciju viengabalaināku.

**P. Jaunzems** Ausekļa stari datora atveidojumā ir strupi, bet dabā tie būs spicāki.

*Lemjot par piemiņas zīmes "Latvijas Atbrīvošanas kara kaujas piemiņas vieta pie bij. Vīķu kroga" tēlniecisko risinājumu,*

**Pieminekļu padome vienbalsīgi nolemj:**

Padome atbalsta iesniegto piemiņas vietas vizuālo un tēlniecisko risinājumu, kā arī labiekārtojuma risinājumu tiktāl, cik to atļauj vietas aizsardzības statuss, Pieminekļu aģentūrai šim nolūkam piešķirto līdzekļu apjomā.

1. **Dažādi**

**2.1. Par piemiņas zīmi Bertai Pīpiņai**

**L. Dreimane** *informē par Bertas Pīpiņas dzīves gājumu un sabiedrisko darbību (skat. iesniegumu pielikumā). Aicina pārdēvēt kādu ielu pilsētas centrālajā daļā B. Pīpiņas vārdā, kā arī izvietot piemiņas plāksni pie ēkas Ģertrūdes ielā 69, kur viņa dzīvoja un no kurienes viņa tika izsūtīta.*

**R. E. Našeniece** Uzrunā priekšlikums gan no aizmirstās vēstures viedokļa, gan sabiedriski aktīvo sieviešu atzīmēšanas viedokļa. Jautā, vai iesniedzējai ir bijusi komunikācija ar ēkas iedzīvotājiem vai īpašniekiem?

**L. Dreimane** atbild, ka nams ir daudzdzīvokļu dzīvojamā ēka un saruna ar iedzīvotājiem nav bijusi.

**R. E. Našeniece** norāda, ka daudzas iniciatīvas apstājas pie tā, ka īpašnieki nevēlas kādas piemiņas zīmes pie sava īpašuma. Jautā, kāds  saturs varētu būt piemiņas plāksnei.

**L. Dreimane** Piemiņas plāksnes saturs atkarīgs no pieejamā finansējuma - no vienkārša teksta līdz mākslinieciskam risinājumam. Ģimenes kapos viņai ir izveidota kapa vieta, lai gan viņa nav tur apglabāta, jo mirusi izsūtījumā.

**I. Drulle** Pozitīvi vērtē iniciatīvu. B. Pīpiņas piemiņa būtu atzīmējama ar kādu mākslinieciski augstvērtīgu piemiņas zīmi, līdzīgi kā A. Čakam un A. Eglītim veidotās piemiņas zīmes, nevis tikai vienkārša plāksne ar  tekstu. Atbalsta priekšlikumu.

**K. Sedlenieks** Iniciatīva ir ļoti atbalstāma. Gan attiecībā par piemiņas plāksnes izveidi, gan ielas nosaukuma piešķiršanu.

**J. Krastiņš** Piemiņas plāksnes izveides priekšlikums var tikt atbalstīts, taču ielas pārdēvēšana nē. Rīgas vēsturiskajā centrā tas nav apspriežams jautājums, jo visi toponīmi ir kultūrvēsturiskas vērtības, kuras nav jāpārveido. Nesenajā pagātnē veiktā ielu pārdēvēšana bija saistīta ar ģeopolitisko situāciju.  Ukrainas pilsētā Ļvivā daudzas ielas nosauktas militārpersonu vai politiķu vārdā. Līdz ar to pilsētas gaisotne nav simpātiska. Tā ir ļoti simpātiska pilsēta, bet tās toponīmi ir sabojāti. Kad mainās politiskie apstākļi, ielas tiek pārdēvētas. Ielas nosaukumu var piešķirt kādai jaunizveidotai ielai, kurai nepieciešams nosaukums.

**A. Broks**  Atbalsta ieceri.  Piemiņas plāksnes jēdziens jāmaina uz “piemiņas zīme”,  lai objekts nav jāasociē ar plāksni, tie var būt arī daudzveidīgi tēlnieciski risinājumi.  Bez tam jāpārskata, kādas gatavības pakāpes projekts tiek skatīts padomē. Iniciatīvas autoriem jāiesniedz dokumenti, kuros norādīta konkrēta novietojuma vide, skices, parametri. Tāpat projektam jāsatur nekustamā īpašuma īpašnieka saskaņojumi. Jābūt noteiktai kārtībai un dokumentu kopumam, kas tiek nodots izskatīšanai padomē. Kopumā atbalsta priekšlikumu un gaidīsim projektu ar konkrētu risinājumu un nepieciešamo dokumentāciju.

**A. Kušķis** Iniciatīva var virzīties uz priekšu ja būs kāda aktivitāte no politiķu puses. Tāpat  droši vien ir sabiedriskas organizācijas, kas to varētu atbalstīt. Kopīgiem spēkiem ir jāvirza idejas realizācija, jo tikai vārdisks pieteikums nav nepietiekams, lai priekšlikumu realizētu. Mums  šobrīd  jau ir ļoti garš pieteikumu saraksts. Kādam šīs ieceres jāvirza tālāk un tā nebūs Pieminekļu padome, bet gan  politiķu, sabiedrisko organizāciju un iniciatoru sadarbība.

**R. E. Našeniece** Šī ir ļoti laba iniciatīva, bet pašvaldība tikai ar saviem spēkiem nevar šo lavīnveidīgo priekšlikumu skaitu realizēt. Ļoti viegli ir iesniegt priekšlikumu, taču nevar uzlikt tikai pašvaldībai risināt visus organizatoriskos un juridiskos jautājumus.

**Pieminekļu padome vienbalsīgi nolemj:**

Atbalstīt priekšlikumu par piemiņas zīmes izveidošanu ievērojamajai Latvijas sabiedriskajai darbiniecei Bertai Pīpiņai Rīgas pilsētvidē. Aicināt ierosinātāju sadarbībā ar ieinteresētajām institūcijām turpināt virzīt piemiņas zīmes izveidošanas praktiskos jautājumus.

**2.2. Par vides dizaina objektu “Savlaiks” Grīziņkalna skvērā**

**L. Rostoka** Ārtelpas un mobilitātes departamenta Satiksmes infrastruktūras pārvalde īsteno labiekārtojuma ieceri Grīziņkalna tirdziņa teritorijā (Pērnavas un J. Asara ielas stūrī), trolejbusu līnijas apgriešanās laukuma skvērā. Brīvdienās šeit darbojas tirdziņš. Ieceres ietvaros plānots izvietot pilsētvides dizaina objektu “Savlaiks”, ko veido 3 pulksteņu ciparnīcas. Objektu plānots izvietot uz sabiedriskā transporta kontakttīkla balsta. Viens pulkstenis rādīs stundas, otrs minūtes, bet trešais - sekundes. Visus 3 teritorijā esošos stabus plānots nokrāsot “svaigas gurķmaizes krāsā” un galos uzlikt vējrādītājus karodziņu veidā. Skvēra labiekārtojums ar dizaina objektu  ir Grīziņkalna attīstības  biedrības iniciatīva, ko plānots realizēt līdzdalības budžeta ietvaros. Labiekārtojot skvēru, plānots izveidot arī soliņus, veidot apstādījumus un nobruģēt celiņus un laukumus.

**K. Sedlenieks** Kāpēc tiek saglabātas automašīnu stāvvietas?

**L. Rostoka** Šeit ir jāsaglabā trolejbusu apgriešanās iespēja Dziesmusvētku norises laikā. Autostāvvietu likvidācija ir nākotnes jautājums. Brīvdienās šeit tiek izvietots tirdziņš un automašīnas tad novietot nedrīkst.

**Pieminekļu padome vienbalsīgi nolemj:**

Atbalstīt vides objekta “Savlaiks” izvietošanu Grīziņkalna tirdziņa teritorijā atbilstoši piedāvātajam risinājumam.

*Sēde tiek slēgta plkst. 13.20.*

Padomes priekšsēdētājs A. Kušķis

Protokolēja I. Šmite